KIRJALLINEN KYSYMYS E-2598/03 esittäjä(t): Roberta Angelilli (UEN) komissiolle. Rahoituksen myöntäminen kylpylöille.



Virallinen lehti nro 051 E , 26/02/2004 s. 0258 - 0259



KIRJALLINEN KYSYMYS E-2598/03 esittäjä(t): Roberta Angelilli (UEN) komissiolle (14. elokuuta 2003) Aihe: Rahoituksen myöntäminen kylpylöille Italiassa on paljon kylpylöitä, joissa tehdään varsinaisen lääketieteen ulkopuolisia hoitoja potilaiden henkisen ja fyysisen hyvinvoinnin edistämiseksi, ja lisäksi joissakin laitoksissa tarjotaan rikkipitoisen veden tunnetusti hyvinvointia edistäviin vaikutuksiin perustuvia erityishoitoja tiettyihin hengityselinten sairauksiin, ihosairauksiin sekä ruuansulatus- ja sukupuolielinten sairauksiin. Kylpylähoitoja pidetään nykyään varsinaisten lääketieteen alojen ohella yhtenä tehokkaimmista muuhun kuin lääkkeisiin perustuvista hoitomuodoista sekä potilaiden kuntoutuksessa että varsinaisessa hoidossa. Näiden hyödyllisten hoitojen lisäksi kylpyläkeskuksilla on myös tärkeä merkitys niiden alueiden kehittämiselle, joilla ne sijaitsevat, ja niiden merkitys kaikkien alan toimijoiden työllistäjinä on varsin huomattava. Euroopan unioni on kiinnittänyt jo vuosien ajan varsin paljon huomiota kansanterveyden alaan ja myöntänyt rahoitusta lukuisille aloitteille yhteisön tasolla. Lisäksi on syytä ottaa huomioon, että ehdotuksessa Euroopan parlamentin ja neuvoston päätökseksi(1) on hyväksytty kansanterveyden alan toimintaohjelma vuosiksi 20012006. Voiko komissio näin ollen ilmoittaa, 1. onko olemassa erityisiä rahastoja kylpylöiden tukemiseksi; 2. onko mahdollista järjestää kylpylöille rahoitusta muista yhteisön ohjelmista, kuten esimerkiksi niistä, joiden avulla tuetaan yrityksiä, maaseudun kehittämistä sekä työllisyyttä? (1) KOM(2000) 285. David Byrnen komission puolesta antama vastaus (18. syyskuuta 2003) Yhteisön kansanterveysalan toimintaohjelmasta ei ole myönnetty rahoitusta terapeuttisia hoitoja tarjoavien kylpylöiden toimintaan. EY:n perustamissopimuksen 152 artiklan 5 kohdan mukaan yhteisön toiminnassa kansanterveyden alalla otetaan täysimääräisesti huomioon jäsenvaltioiden terveyspalvelujen ja sairaanhoidon järjestämiseen ja tarjoamiseen liittyvät velvollisuudet. Koska voidaan katsoa, että terapia- ja kuntoutuspalveluja tarjoavat kylpylät kuuluvat terveyspalvelujen alaan, yhteisön kansanterveysalan toimintaohjelmasta ei myönnetä rahoitusta kylpylöille. Kansanterveysalan toimintaohjelman toimien valintaan ja rahoitukseen liittyvät järjestelyt, perusteet ja menettelyt -asiakirjassa vahvistettujen valintaperusteiden mukaan etusijalle asetetaan toimet, joita toteutetaan mahdollisimman monissa jäsenvaltioissa, ehdokasmaissa ja EFTA/ETA-maissa. Asiakirjassa esitetyissä hylkäämisperusteissa todetaan seuraavaa: Yritykset on periaatteessa suljettu ehdotuspyynnön ulkopuolelle paitsi, jos ne voivat näyttää, että niiden ehdottaman hankkeen välitön tarkoitus ei ole kaupallinen vaan ehdottomasti voittoa tuottamaton(1). Euroopan aluekehitysrahasto voi kuitenkin asetuksen (EY) N:o 1260/1999 perusteella rahoittaa kylpylöihin kohdistuvia tukitoimia toimenpideohjelmissa, joiden rahoitukseen rahasto osallistuu. Rahoitus edellyttää, että ohjelmiin sisältyy tämäntyyppisiä tukitoimia. Toimenpideohjelmat kattavat määritetyn maantieteellisen alueen (tavoitteeseen 1 kuuluvat alueet ja osia tavoitteeseen 2 kuuluvista alueista). Alueet vastaavat ohjelmien toteuttamisesta ja hallinnoinnista. Arvoisa parlamentin jäsen voi ottaa yhteyttä asiaankuuluviin paikallisviranomaisiin tarkistaakseen, kuuluuko niiden ohjelmiin kylpylöihin kohdistuvia tukitoimia ja mitkä ovat tukikelpoisuutta koskevat ehdot ja menettelyt. Joka tapauksessa on todettava, että kylpylöiden terveydenhoito-, terapia- ja hallinnointikuluihin ei voida myöntää yhteisön rahoitusta. (1) Ks. http://europa.eu.int/eur-lex/pri/fi/oj/dat/2003/c_062/c_06220030315en00140020.pdf.